Official Journal L 307 , 18/11/1974 P. 0005 - 0009

Finnish special edition: Chapter 6 Volume 1 P. 0167

Greek special edition: Chapter 06 Volume 1 P. 0184

Swedish special edition: Chapter 6 Volume 1 P. 0167

Spanish special edition: Chapter 06 Volume 1 P. 0178

Portuguese special edition Chapter 06 Volume 1 P. 0178



Id-Direttiva Tal-Kunsill ta’ l-4 ta’ Ġunju 1974 dwar l-akkwist tal-libertà ta’ stabbiliment u l-libertà li jiġu pprovduti servizzi fir-rigward ta’ attivitajiet ta’ persuni li jaħdmu għal rashom u ta’ intermedjarji involuti fil-kummerċ u d-distribuzzjoni ta’ prodotti tossiċi (74/557/KEE) IL-KUNSILL TAL-KOMUNITAJIET EWROPEJ, Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikoli 54(2) u (3), u l-Artikolu 63(2) u (3) tiegħu, Wara li kkunsidra l-Programm Ġenerali għall-abolizzjoni ta’ restrizzjonijiet fuq il-libertà ta’ stabbiliment [1], u b’mod partikolari t-Titoli IV A u Ċ tiegħu, Wara li kkunsidra l-Programm Ġenerali għall-abolizzjoni ta’ restrizzjonijiet fuq il-libertà li jiġu pprovduti servizzi, [2] u b’mod partikolari t-Titolu V Ċ tiegħu, Wara li kkunsidra d-Direttiva tal-Kunsill Nru 64/233/KEE [3] tal-25 ta’ Frar 1964 li tikkonċerna l-akkwist ta’ libertà ta’ stabbiliment u l-libertà li jkunu pprovduti servizzi fir-rigward ta’ attivitajiet relatati mal-kummerċ bl-ingrossa, Wara li kkunsidra d-Direttiva tal-Kunsill Nru 64/224/KEE [4] tal-25 ta’ Frar 1964 li tikkonċerna l-akkwist tal-libertà ta’ stabbiliment u l-libertà li jiġu pprovduti servizzi fir-rigward ta’ attivitajiet ta’ intermedjarji fil-kummerċ, fl-industrija u fl-artiġjanat, Wara li kkunsidra d-Direttiva tal-Kunsill Nru 68/363/KEE [5] tal-15 ta’ Ottubru 1968 li tikkonċerna l-akkwist tal-libertà ta’ stabbiliment u l-libertà li jkunu pprovduti servizzi għar-rigward ta’ attivitajiet ta’ persuni li jaħdmu għal rashom li huma involuti fil-kummerċ bl-imnut, Wara li kkunsidra l-proposta mill-Kummissjoni, Wara li kkunsidra l-Opinjoni tal-Parlament Ewropew [6], Wara li kkunsidra l-Opinjoni tal-Kumitat Ekonomiku u Soċjali [7], Billi l-Programmi Ġenerali jipprovdu għall-abolizzjoni tat-trattamenti diskriminatorji kollha abbażi fuq ċittadinanza fir-rigward ta’ l-istabbiliment u l-provvista ta’ servizzi - fl-arja ta’ attivitajiet tal-kummerċ bl-ingrossa ta’ intermedjarji fil-kummerċ, fl-industrija u fl-artiġjanat, qabel it-tmiem tat-tieni sena tat-tieni stadju, - fl-arja ta’ attivitajiet tal-kummerċ bl-imnut, wara t-tmien tat-tieni sena tat-tienu stadju tal-perijodu transitorju u qabel it-tmiem tat-tieni stadju; Billi d-Direttivi Nru 64/233/KEE, Nru 64/224/KEE u Nru 68/363/KEE ma japplikawx fil-qasam ta’ prodotti tossiċi. Dawn ta’ l-aħħar, minħabba l-problemi partikolari li joħolqu l-protezzjoni tas-saħħa pubblika, huma rregolati bid-dispożizzjonijiet stabbiliti bil-liġi, bir-regolamenti jew b’azzjoni amministrattiva fl-Istati Membri; Billi d-Direttivi Nru 64/223/KEE u Nru 68/363/KEE imsemmija fuq ukoll ma japplikawx għal attivitajiet fir-rigward ta’ kummerċ bl-ingrossa, intermedjarji u kummerċ bl-imnut ta’ patoġeniċi; billi, madanakollu, apparti mill-patoġeniċi kklassifikati bħala preparati mediċinali għall-użu uman jew ta’ l-annimali fis-sens tad-Direttiva tal-Kunsill Nru 65/65/KEE [8] tas-26 ta’ Jannar 1965, dwar l-approssimazzjoni tad-dispożizzjonijiet stabbiliti bil-liġi, bir-regolamenti jew b’azzjoni amministrattiva li jirrelataw għal prodotti mediċinali esklussivi, emendata bid-Direttiva Nru 66/454/KEE [9] biss patoġeniċi msejħa "pestiċidi bijoloġiċi għall-użu fl-agrikoltura" jiffurmaw is-suġġett ta’ l-attivitajiet imsemmija; billi għahekk, fir-rigward ta’ patoġeniċi, l-abolizzjoni tar-restrizzjonijiet fuq il-libertà li jiġu pprovduti servizzi u l-libertà ta’ stabbiliment jistgħu jkunu limitati għall-kummerċ u d-distribuzzjoni ta’ dawn il-pestiċidi; Billi sar evidenti li huwa mixtieq u f’waqtu li jittieħdu miżuri biex jirregolaw fuq livell Komunitarju il-miżuri msemmija fiż-żewġ reċiti preċedenti, b’kont meħud ta’ l-azzjoni perikoluża li l-prodotti tossiċi jista’ jkollhom fuq is-saħħa tal-bniedem, fuq l-annimali u fuq il-pjanti, jew direttament jew indirettament permezz ta’ l-ambjent; Billi l-attivitajiet ta’ intermedjarji fil-kummerċ, fl-industrija u fl-artiġjanat huma s-suġġett tad-Direttivi Nru 64/224/KEE u Nru 68/363/KEE; billi l-attivitajiet ta’ intermedjarji fir-rigward ta’ prodotti tossiċi u patoġeniċi huma esklużi mill- iskop ta’ dawnid-Direttivi; billi din id-Direttiva hija wkoll maħsuba biex tilliberalizza l-attivitajiet ta’ intermedjarji; billi għalhekk il-kliem "kummerċ u distribuzzjoni" f’din id-Direttiva jinkludu wkoll l-attivitajiet ta’ intermedjarji f’dawn l-oqsma; Billi l-Programm Ġenerali għall-abolizzjoni ta’ restrizzjonijiet fuq il-libertà ta’ stabbiliment jipprovdi li restrizzjonijiet fuq il-poter li jkun eżerċitat id-dritt li wieħed jingħaqad ma’ organizzazzjonijiet professjonali jew tal-kummerċ għandhom ikunu aboliti meta l-attivitajiet professjonali tal-persuna kkonċernata jinvolvu l-eżerċizzju ta’ dan il-poter; Billi din il-pożizzjoni ta’ impjegati mħallsa li jakkumpanjaw persuna li tipprovdi s-servizzi jew li taġixxi għan-nom tagħha ser tkun irregolata bid-dispożizzjonijiet stabbiliti skond l-Artikoli 48 u 49 tat-Trattat; Billi Direttivi separati, applikabbli għall-attivitajiet kollha ta’ persuni li jaħdmu għal rashom, li jikkonċernaw il-moviment u r-residenza ta’ benefiċjarji, u meta neċessarju Direttivi dwar il-koordinament tas-salvagwardji meħtieġa minn Stati Membri ta’ kumpanniji jew impriżi għall-protezzjoni ta’ membri u ta’ oħrajn, kienu, jew sejrin ikunu adottati; Billi f’xi Stati Membri, il-kummerċ, id-distribuzzjoni u l-użu professjonali ta’ prodotti tossiċi huma irregolati b’regoli li għandhom x’jaqsmu mal-bidu ta’ dik il-professjoni, filwaqt li Stati oħrajn, meta neċessarju, jimplementaw dawn ir-regoli; billi, għalhekk, ċerti miżuri speċjali transitorji, li l-iskop tagħhom huwa li jagħmluha aktar faċli għal ċittadini ta’ Stati Membri oħrajn li jibdew u jkomplu attivitajiet fil-kummerċ ta’ prodotti tossiċi, huma s-suġġett ta’ Direttiva separata, ADOTTA DIN ID-DIRETTIVA: L-Artikolu 1 L-Istati Membri għandhom jabolixxu, fir-rigward ta’ persuni fiżiċi u kumpanniji u mpriżi koperti mit-Titolu I tal-Programmi Ġenerali għall-abolizzjoni ta’ restrizzjonijiet fuq il-libertà ta’ stabbiliment u l-libertà li jiġu pprovduti servizzi (hawnhekk iżjed ’il quddiem imsejħa "benefiċjarji"), ir-restrizzjonijiet imsemmija fit-Titolu III ta’ dawn il-Programmi Ġenerali li jaffetwaw id-dritt li jinbdew u jitkomplew l-attivitajiet imsemmija fl-Artikolu 2 ta’ din id-Direttiva. L-Artikolu 2 1. Din id-Direttiva għandha tapplika għal attivitajiet ta’ persuni li jaħdmu għal rashom fil-kummerċ u d-distribuzjoni ta’ prodotti tossiċi (sustanzi u preparati) u ta’ pestiċidi bijoloġiċi għall-użu fl-agrikoltura li ġew esklużi mill-iskop tad-Direttiva Nru 64/223/KEE taħt l-Artikolu 2(1) tagħha, id-Direttiva Nru 64/224/KEE taħt l-Artikolu 4(1) l-ħames inċiż tagħha, u d-Direttiva Nru 68/363/KEE l-Artikolu 2(1) tagħha. 2. Il-prodotti msemmija fil-paragrafu 1, minħabba l-azzjoni perikoluża li jista’ jkollhom fuq is-saħħa tal-bniedem, fuq l-annimali u fuq il-pjanti, huma skond il-liġijiet fl-Istati Membri, soġġetti għal dispożizzjonijiet separati, (il-prodotti kkonċernati huma stabbiliti fl-Anness). Emendi għal dawn il-lista minn Stat Membru għandhom jiġu kkomunikati lill-Kummissjoni li għandha tgħarrafhom lill-Istati Membri. 3. Din id-Direttiva m’għandhiex tapplika għall-kummerċ u d-distribuzzjoni ta’ prodotti mediċinali kif definiti mid-Direttiva Nru 65/65/KEE, jew għall-attivitajiet kummerċjali ta’ kummerċjanti li jivvjaġġaw minn post għal ieħor, bejjiegħa ta’ oġġetti mit-triq jew bejjiegħa minn bieb għal bieb. L-Artikolu 3 1. Restrizzjonijiet fir-rigward ta’ l-attivitajiet stabbiliti fl-Artikolu 2 għandhom jiġu aboliti tkun xi tkun id-deskrizzjoni applikata lil persuni li jwettqu waħda minn dawk l-attivitajiet. 2. Id-deskrizzjonijiet tas-soltu kurrentement użati fl-Istati Membri biex jiddefinixxu persuni li jwettqu attivitajiet ta’ intermedjarji fil-kummerċ huma dawk ta’ l-Artikolu 3 tad-Direttiva tal-Kunsill Nru 64/224/KEE. L-Artikolu 4 1. L-Istati Membri għandhom b’mod partikolari jabolixxu r-restrizzjonijiet li ġejjin: (a) dawk li jipprevjenu benefiċjarji milli jistabilixxu ruħhom jew milli jipprovdu servizzi fl-Istati Membri li jospitaw taħt l-istess kundizzjonijiet u bl-istess drittijiet bħaċ-ċittadini tagħhom; (b) dawk eżistenti għar-raġuni ta’ prattiċi amministrattivi li jirriżultaw f’li jiġi applikat lil benefiċjarji trattament li hu diskriminatorju meta pparagunat ma’ dak applikat lil ċittadini. 2. Ir-restrizzjonijiet li għandhom jiġu aboliti għandhom jinkludu b’mod partikolari dawk li joriġinaw minn dispożizzjonijiet li jipprevjenu jew jillimitaw l-istabbiliment ta’ benefiċjarji jew il-provvista ta’ servizzi minn dawn ta’ l-aħħar permezz ta’ dawn il-mezzi li ġejjin: (a) fil-Belġju: l-obbligu tal-pussess ta’ carte professionelle (Artikolu 1, il-Liġi tad-19 ta’ Frar 1965); (b) fi Franza: - l-obbligu tal-pussess ta’ carte d’identité d’étranger commerçant (Décret-loi tat-12 ta’ Novembru 1938, (Décret-loi tat-2 ta’ Frar 1939, Il-liġi tat-8 ta’ Ottubru 1940, Il-liġi ta’ l-10 ta’ April 1954, Décret Nru 59 — 852 tad-9 ta’ Lulju 1959); - l-esklużjoni mid-dritt ta’ tiġdid ta’ kirjiet kummerċjali (l-Artikolu 38 tad-Décret tat-30 ta’ Settembru 1953); (ċ) fil-Lussemburgu: il-perijodu limitat ta’ validità ta’ awtorizzazzjonijiet mogħtija lil ċittadini barranin (l-Artikolu 21 tal-Il-liġi tat-2 ta’ Ġunju 1962). L-Artikolu 5 1. L-Istati Membri għandhom jassiguraw li l-benefiċjarji jkollhom id-dritt li jingħaqdu ma’ organizzazzjonijiet professjonali jew kummerċjali taħt l-istess kundizzjonijiet u bl-istess drittijiet u obbligi bħal dawk taċ-ċittadini tagħhom. 2. Fil-każ ta’ l-istabbiliment, id-dritt li wieħed jingħaqad ma’ organizzazzjonijiet professjonali jew kummerċjali għandu jinvolvi l-eliġibilità għall-elezzjoni jew għall-ħatra f’kariga għolja f’dawn l-organizzazzjonijiet. Madanakollu, dawn ix-xogħlijiet jistgħu jkunu riservati għal ċittadini meta, skond kull dispożizzjoni stabbilita b’liġi jew regolament, l-organizzazzjoni kkonċernata tkun konnessa ma’ l-eżerċizzju ta’ awtorità uffiċjali. 3. Fil-Gran Dukat tal-Lussemburgu, is-sħubija fix-Chambre de Commerce u fix-Chambre des métiers m’għandhiex tagħti lill-benefiċjarji id-dritt li jieħdu parti fl-elezzjoni ta’ l-organi amministrattivi ta’ dawk il-Kmamar. L-Artikolu 6 L-ebda Stati Membru m’għandu jagħti lil ċittadini tagħhom li jmorru fi Stat Membru ieħor bl-iskop li jwettqu xi attività msemmija fl-Artikolu 2, xi għajnuna li x’aktarx tgħawweġ il-kondizzjonijiet ta’ stabbiliment. L-Artikolu 7 1. Meta Stat Membru li jospita jkun jeħtieġ miċ-ċittadini tiegħu li jixtiequ jwettqu xi attività msemmija fl-Artikolu 2 prova ta’ reputazzjoni tajba u prova li dawn ma kinux qabel ġew iddikjarati falluti, jew prova ta’ xi waħda minn dawn, dak l-Istat għandu jaċċetta bħala prova suffiċjenti, fir-rigward ta’ ċittadini ta’ Stati Membri oħrajn, il-produzzjoni ta’ estratt mir-"reġistru ġudizzjarju" jew, fin-nuqqas ta’ dan, ta’ dokument ekwivalenti maħruġ minn awtorità kompetenti ġudizzjarja jew amministrattiva fl-Istat Membru ta’ l-oriġini jew fl-Istat Membru minn fejn ikun ġej iċ-ċittadin barrani li juri li dawn il-ħtiġiet ġew issodisfati. 2. Meta Stat Membru li jospita jimponi fuq iċ-ċittadini tiegħu li jixtiequ jibdew waħda mill-attivitajiet imsemmija fl-Artikolu 2, ċerti ħtiġiet ta’ reputazzjoni tajba, u prova li dawn il-ħtiġiet huma ssodisfati ma tkunx tista’ tiġi akkwistata mid-dokument imsemmi fil-paragrafu 1, dak l-Istat għandu jaċċetta bħala prova suffiċjenti fir-rigward ta’ ċittadini ta’ Stati Membri oħrajn ċertifikat maħruġ minn awtorità kompetenti ġudizzjarja jew amministrattiva fil-pajjiż ta’ l-oriġini jew fil-pajjiż minn fejn ikun ġej iċ-ċittadin barrani, li jindika li l-ħtiġiet inkwistjoni ġew issodisfati. Dan iċ-ċertifikat għandu jirrelata għall-fatti speċifiċi meqjusa bħala rilevanti mill-pajjiż li jospita. 3. Meta l-pajjiż ta’ l-oriġini jew il-pajjiż li minnu jkun ġej iċ-ċittadin barrani ma joħroġx id-dokumenti imsemmi fil-paragrafu 1 jew iċ-ċertifikat imsemmi fil-paragrafu 2 li jforni prova ta’ reputazzjoni tajba jew prova li ma kienx hemm xi falliment preċedenti, din il-prova tista’ tiġi ssostitwita b’dikjarazzjoni fuq ġurament — jew, fi Stati fejn ma hemm ebda dispożizzjoni għal dikjarazzjoni fuq ġurament, minn dikjarazzjoni solenni — magħmula mill-persuna kkonċernata quddiem awtorità kompetenti ġudizzjarja jew amministrattiva, jew meta approprjat quddiem nutar, fil-pajjiż li minnu tkun ġejja dik il-persuna; din l-awtorità jew nutar joħorġu ċertifikat li jattesta l-awtentiċità tad-dikjarazzjoni fuq ġurament jew tad-dikjarazzjoni solenni. Id-dikjarazzjoni għar-rigward ta’ ebda falliment preċedenti tista’ wkoll issir quddiem korp kompetenti professjonali jew kummerċjali kompetenti fil-pajjiż imsemmi. 4. Id-dokumenti maħruġa skond il-paragrafi 1 u 2 ma jistgħux jiġu pprodotti aktar minn tliet xhur wara d-data tal-ħruġ tagħhom. 5. L-Istati Membri għandhom, fil-limiti taż-żmien stabbiliti fl-Artikolu 8, jinnominaw l-awtoritajiet u l-korpi kompetenti biex joħorġu d-dokumenti msemmija fil-paragrafi 1 u 2 u għandhom minnufih jinfurmaw lill-Istati Membri l-oħrajn u lill-Kummissjoni bihom. 6. Meta fl-Istat Membru li jospita tkun meħtieġa prova tal-qagħda finanzjarja, dak l-Istat għandu jqis iċ-ċertifikati maħruġa minn banek fl-Istat Membru ta’ l-oriġini jew fil-pajjiż minn fejn ikun ġej iċ-ċittadin barrani bħala ekwivalenti għaċ-ċertifikati maħruġa fit-territorju tiegħu. L-Artikolu 8 L-Istati Membri għandhom jadottaw il-miżuri neċessarji biex jikkonformaw ma’ din id-Direttiva fi żmien sitt xhur min-notifika tagħha u għandhom minnufih jinfurmaw lill-Kummissjoni bihom. L-Artikolu 9 Din id-Direttiva hija indirizzata lill-Istati Membri. Magħmula fil-Lussemburgu, fl-4 ta’ Ġunju 1974. Għall-Kunsill Il-President J. Ertl [1] ĠU 2, tal-15.1.1962, p. 36/62. [2] ĠU 2, tal-15.1.1962, p. 32/62. [3] ĠU 56, ta’ l-4.4.1964, p. 863/64. [4] ĠU 56, ta’ l-4.4.1964, p. 869/64. [5] ĠU L 260, tat-22.10.1968, p. 1. [6] ĠU C 63, tat-28.5.1969, p. 21. [7] ĠU C 10, tas-27.1.1970, p. 23. [8] ĠU 22, tad-9.2.1965, p. 369/65. [9] ĠU 144, tal-5.8.1966, p. 2658/66. -------------------------------------------------- L-ANNESS Il-kategoriji li ġejjin ta’ prodotti msemmija fl-Artikolu 2(2) huma s-suġġett ta’ arranġamenti speċjali fl-Istati Membri (sa mill-4 ta’ Ġunju 1974): - Il-Belġju: Sustanzi u preparati tossiċi 1. imniżżla fl-arrêté du Régenttas-6 ta’ Frar 1946 (b’emendi) li jirregolaw il-preservazzjoni u l-fornitura ta’ sustanzi velenużi u tossiċi (b’ implementazjoni tal-Liġi ta’ l-24 ta’ Frar 1921); 2. ikklassifikati fil-kategoriji 1 u 2 ta’ l-arrêté royaltal-31 ta’ Mejju 1958 li jirregola l-preservazzjoni, l-kummerċ fil-, u l-użu ta’ pestiċidi u prodotti fitofarmaċewtiċi. - Id-Danimarka: 1. (a) Sustanzi velenużi jew tossiċi u prodotti li jagħmlu l-ħsara msemmija fl-Anness tal-Liġi Nru 119 tat-3 ta’ Mejju 1961 u msemmija fid-Digriet (bekendtgørelse) Nru 305 tad-9 ta’ Ottubru 1961 (magħmul b’eżekuzzjoni ta’ dan ta’ l-aħħar) li jistabbilixxi r-regoli għall-fabbrikazzjoni, l-irċevuta, l-ħażna u d-dispensa ta’ dawn il-veleni u l-prodotti; (b) Sustanzi velenużi u tossiċi u prodotti li jagħmlu ħsara stabbiliti fid-Digriet (bekendtgørelse) Nru 304 tad-9 ta’ Ottubru 1961 li jistabbilixxi regoli dwar l-użu ta’ dawn il-veleni u l-prodotti. 2. Prodotti (fitofarmaċewtiċi, sustanzi li jeqirdu l-ħaxix hażin, pestiċidi, regolaturi tal-kobor tal-pjanti) stabbiliti fil-Liġi Nru 118 tat-3 ta’ Mejju 1961 u msemmija fid-Digrieti (bekendtgørelser) magħmula f’applikazzjoni ta’ dik il-Liġi li jipprovdu li dawn il-prodotti ma jistgħux ikunu kummerċjati jew użati mill-kummerċ sakemm ma jkunx approvat u kklassifikat mill-Bord tal-Veleni (giftnevnet) u li wkoll jistabilixxu regoli ddettaljati dwar l-irċevuta, il-ħażna, l-ippakkjar, l-ittikkettjar, eċċ., ta’ dawn il-prodotti. 3. Prodotti (fitofarmaċewtiċi, sustanzi li jeqirdu l-ħaxix hażin, pestiċidi, regolaturi tal-kobor tal-pjanti) imsemmija fid-Digriet (bekendtgørelse) tal-25 ta’ Settembru 1961 li jipprovdi li l-awtorizzazzjoni għall-użu tal-prodotti mmarkati b’ X huwa normalment kondizzjonali fuq il-fatt li l-utent ikun ħa kors fit-tossikoloġija organizzat mill-Bord tal-Veleni (giftuævnet). - Il-Ġermanja: Sustanzi u preparati tossiċi kklassifikati fil-kategoriji 1, 2 u 3 tal-liġijiet u regolamenti ta’ Länder li jikkonċernaw il-kummerċ fil-, u d-distribuzjoni ta’ prodotti tossiċi fitosanitarji u prodotti li jkollhom effetti tossiċi fuq is-saħħa ta’ pjanti, u fil-paragrafu 34, is-sub-paragrafu 5 tal-Kodiċi Kummerċjali (Gewerbeordnung), il-verżjoni tal-15 ta’ Frar 1963. - Franza: 1. Sustanzi velenużi mniżżla fit-Tabelli A (prodotti tossiċi) u Ċ (prodotti perikolużi) tas-Sezzjoni I tad-Décret 56-1197 tas-26 ta’ Novembru 1956 (Code de la Santé publique, il-Ktieb V, il-Parti 2, it-Titolu III, il-Kapitolu 1, it-Taqsimiet I u II, l-Artikoli R 5149 sa 5168). 2. Prodotti noċivi għall-użu fl-industrija speċifikati fil-Code du travail, il-Ktieb II, it-Titolu II, l-Artikoli 67, 72, 78, 79 u 80 u fir-regolamenti u d-digrieti maħruġa skond l-implementazzjoni ta’ dawn id-dispożizzjonijiet. 3. Prodotti li jagħmlu l-ħsara speċifikati fil-lista ta’ postijiet perikolużi, ħżiena għas-saħħa u mhux addattat stabbiliti skond l-Artikoli 5 u 7 tal-Liġi tad-19 ta’ Diċembru 1917. 4. Prodotti anti-parassitiċi għall-użu fl-agrikoltura (Il-Liġi tat-2 ta’ Novembru 1943 kif emendata bil-Liġi tat-30 ta’ Lulju 1963; arrêté tas-6 ta’ Settembru 1954 dwar l-approvazzjoni ta’ prodotti anti-parassitiċi proprjetarji għall-użu fl-agrikoltura, issuplementa bl-arrêté tas-6 ta’ Frar 1962). - L-Irlanda: Veleni li huma għalissa mniżżla fir-Regolamenti taħt l-Att tal-Veleni, 1961, u li l-bejgħ tagħhom huwa pprojbit ħlief minn ċerti persuni awtorizzati. - L-Italja: 1. Gassijiet tossiċi (l-Artikolu 58 — test singolu tal-Liġijiet dwar is-Sigurtà Pubblika approvat bid-digriet irjali Nru 773 tat-18 ta’ Ġunju 1931; id-digriet irjali Nru 147 tat-9 ta’ Jannar 1927; tabelli ta’ gassijiet tossiċi annessi mad-Digriet Ministerjali tas-6 ta’ Frar 1935 u emendi sussegwenti tagħhom). 2. Sustanzi velenużi għall-użu fl-industrija (l-Artikolu 147 — test singolu tal-Liġijiet tas-Saħħa approvati bid-digriet irjali Nru 1265 tas-27 ta’ Lulju 1934). 3. Prodotti mediko-kirurġiċi (batteriċidi, germiċidi u disinfettanti) (digriet Irjali Nru 3112 tas-6 ta’ Diċembru 1928 u r-regolament li jimplementa l-Liġi Nru 1070 tat-23 ta’ Ġunju 1927, approvata bid-digriet irjali Nru 3112 tas-6 ta’ Diċembru 1928) u prodotti mediċinali (fitofarmaċewtiċi u prodotti maħsuba għall-użu bħala preservanti ta’ l-ikel) (l-Artikolu 6 tal-Liġi Nru 283 tat-30 ta’ April 1962, emendat bl-Artikolu 4 tal-Liġi Nru 441 tas-26 ta’ Frar 1963, u r-regolamenti li jirregolaw il-produzzjoni, il-kummerċ fil- u l-bejgħ ta’ fitofarmaċewtiċi u prodotti maħsuba għall-użu bħala presenvanti ta’ l-ikel, approvati bid-digriet mill-President tar-Republika Nru 1095 tat-3 ta’ Awissu 1968). 4. Ceruse (il-Liġi Nru 706 tad-19 ta’ Lulju 1961). 5. Benzol (il-Liġi Nru 245 tal-5 ta’ Marzu 1963). 6. Prodotti kosmetiċi u żebgħat li jikkontjenu sustanzi velenużi (l-Artikolu 7 tad-digriet irjali Nru 1938 tat-30 ta’ Ottubru 1924). - Il-Lussemburgu: 1. Il-Kummerċ fil-, u d-distribuzzjoni ta’ ċerti prodotti (il-Liġi tal-25 ta’ Settembru 1953 — il-Memorjal Nru 62 ta’ l-10 ta’ Ottubru 1953). 2. Il-Kummerċ fil-, u użu ta’ prodotti fitofarmaċewtiċi (pestiċidi għall-użu fl-agrikoltura, regolaturi tal-kobor tal-pjanti, preservanti, erbiċidi, mikro-organiżmi u viruses bħala aġenti anti-parassitiċi…) (il-Liġi ta’ l-20 ta’ Frar 1968, il-Memorjal Nru 9 tat-12 ta’ Marzu 1968 — ir-Regolament tal-Gran-Dukat tad-29 ta’ Mejju 1970, il-Memorjal Nru 33 tal-15 ta’ Ġunju 1970). - L-Olanda: Sustanzi u preparati tossiċi, il-Liġi (Bestrijdingsmiddelenwetta’ l-1962). - Ir-Renju Unit: 1. Veleni li għalissa huma mniżżla fil-Poisons List Order u huma soġġetti għall-Pharmacy and Poisons Act 1933 u għall-Poisons Rules, jew veleni fil-Poisons Schedule li huma soġġetti għall-Pharmacy and Poisons Acts (L-Irlanda ta’ Fuq) 1925 sa 1967 u għall-Poisons Regulations (l-Irlanda ta’ Fuq). 2. Sustanzi koperti mill-Farm and Garden Chemicals Act 1967 u Regolamenti. 3. Sustanzi koperti mill-Agricolture (Poisonous Substances) Act 1952 u Regolamenti. --------------------------------------------------